钦定古今图书集成/明伦汇编/交谊典/第057卷 > 《陪诸老夜饮》前人
## 钦定古今图书集成/明伦汇编/交谊典/第057卷 > 《陪诸老夜饮》前人

世故不可料，忽如浮云移。坐令百年内，颠倒殊欢悲。
顾惟我与公，异代同一时。览古既深慨，抚今亦馀噫。
长川去悠悠，青山莫委蛇。向来远游意，我行方迟迟。
咄哉有志士，卒岁恒寒饥。况复托渺茫，欲与千载期。
盈虚信天运，废兴岂人为。愿公姑舍是，一觞聊可持。

江水秋未清，林晖午能碧。相忘散乱坐，幸老谈笑剧。
以君久寒毡，且尔暂暖席。同心勿辞饮，况有《陶彭泽》。

次韵：〈得“殿” 字。〉　　　　　　　前人。

堂堂琼林客，籍籍金銮殿。一官岩州最，再调淮县见。
人生逐日老，世事浮云变。亦有古宫台，凄凉入荒甸。

次韵：〈“得” “下” 字。〉　　　　　　　前人。

“王日不注官，从天得长假。”年衰岂能高，老坐不许下。
新秋席为展，欲夕樽未罢。谁挥鲁阳戈，请驻羲和驾。